تورکیه و اؤزبکیستان تروریزمله مباریزه‌ده امکداش‌لیغی گلیشدیره‌جک.
اینترپل شعبه‌سینین مودورو لوطفی چیچک اؤزبکیستان‌دا بو چرچیوه‌ده، ایچ ایشلری باخانلیغی ترورلا مباریزه باش مودورو اوکتام مورادوو و اینترپل اؤزبکیستان شعبه‌سینین مودورو رستم ایسراییلوو ایله بیر آرایا گلدی.
اؤزبکیستان ایچ ایشلری باخانلیغی مطبوعات افیسین‌دن وئریلن معلوماتا گؤره، چیچک و باشقان‌لیق ائتدیگی تورکیه هیاتی، اؤزبکستان پلیس مقاملاری ایله گؤروشمه‌ده، طرفلر آراسین‌دا چاغداش تهدیدلره قارشی مباریزه‌ده امکداشلیغین اینکیشاف ائتدیریلمه‌سی مسئله‌لرینی دانیشدی.
آچیقلامادا، اؤزبکیستان ایله تورکیه آراسین‌دا تیجاری-اقتصادی، توریزم، ایدمان، علمی-تکنیکی و مدنیت ساحه‌لرین‌ده اولدوغو کیمی تهلوکه‌سیزلیک و امنیت ساحه‌لرین‌ده ده سیخ امکداشلیغین قورولدوغو قید اولوندو.
اولوسلارآراسی تروریزم، آیری-سئچکی‌لیک، بؤلوجولوک، اویوشدوروجو و اینسان قاچاقچیلیغی کیمی سوچلارین گئت گئده آرتدیغینا دقت چکن آچیقلامادا، بو چرچیوه‌ده تورکیه و اؤزبکستان امنیت قوروملارینین بیرگه فعالیتینین آرتیریلماسی و امکداشلیغین داها یوکسک سویه‌یه چیخاریلماسینین اهمیتینه ایشاره ائدیلدی.
سلاح‌لی چاتبشمالارین داوام ائتدیگی سوریه و عراق‌داکی ترور هؤرگوتلری سیرالارین‌دا ساواشا‌ن شخصلرین کیم‌لیکلرینین معین ائدیلمه‌سی، اونلارین اولوسلارآراسی آختارما لیسته‌سینه داخیل ائدیلمه‌سی و یاخالانماسینین امنیت قوروملاری و اینترپل شخصلرینین اؤنملی ایشلریندن اولدوغو بیلدیریلن آچیقلامادا، بو مقام‌دا گوج و ایمکانلارین بیرلشدیریلمه‌سی، داوام‌لی اولاراق قارشی‌لیق‌لی معلومات موبادیله‌سی و تروریزمله مباریزه اوچون بیرگه فعالیتلرین آپاریلماسینین اهمیتینه ایشاره ائدیلدی.
